[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 14.10.2008

COM(2008) 648 τελικό

2006/0008 (COD)

Τροποποιημένες προτάσεις

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

που τροποποιεί τον κανονισμό (ΕΚ) αριθ. 883/2004 για το συντονισμό των συστημάτων κοινωνικής ασφάλειας και καθορίζει το περιεχόμενο του παραρτήματος ΧΙ

και

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

που τροποποιεί τα παραρτήματα του κανονισμού (ΕΚ) αριθ. 883/2004 για το συντονισμό των συστημάτων κοινωνικής ασφάλειας

(υποβληθείσες από την Επιτροπή σύμφωνα με το άρθρο 250 παράγραφος 2 της συνθήκης ΕΚ)

2006/0008 (COD)

Τροποποιημένες προτάσεις

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

που τροποποιεί τον κανονισμό (ΕΚ) αριθ. 883/2004 για το συντονισμό των συστημάτων κοινωνικής ασφάλειας και καθορίζει το περιεχόμενο του παραρτήματος ΧΙ

και

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

που τροποποιεί τα παραρτήματα του κανονισμού (ΕΚ) αριθ. 883/2004 για το συντονισμό των συστημάτων κοινωνικής ασφάλειας

(Κείμενο που παρουσιάζει ενδιαφέρον για τον ΕΟΧ)

1. Στάδιο των διαδικασιών

Oι προτάσεις COM(2006) 7 τελικό – 2006/0008 (COD) και COM(2007) 376 τελικό – 2007/0129 (COD) εγκρίθηκαν από την Επιτροπή στις 24 Ιανουαρίου 2006 και στις 3 Ιουλίου 2007 και διαβιβάστηκαν στο Κοινοβούλιο στις 24 Ιανουαρίου 2006 και στις 3 Ιουλίου 2007.

Η Ευρωπαϊκή Οικονομική και Κοινωνική Επιτροπή εξέδωσε γνώμη σχετικά με την πρόταση της Επιτροπής στις 14 Μαρτίου 2007 (1η πρόταση μόνο).

Δεδομένου ότι και οι δύο αυτές προτάσεις σχετίζονται με τα παραρτήματα του κανονισμού (ΕΚ) αριθ. 883/2004 και, επίσης, και οι δύο τροποποιούν ορισμένα από τα ίδια παραρτήματα, το Συμβούλιο και το Κοινοβούλιο αποφάσισαν ότι οι δύο προτάσεις πρέπει να συγχωνευθούν.

Το Κοινοβούλιο θεωρεί ότι η διαδικασία 2007/0129(COD) έχει καταστεί άνευ αντικειμένου, λόγω της ενσωμάτωσης του περιεχομένου της πρότασης COM(2007) 376 τελικό της Επιτροπής στη διαδικασία 2006/0008(COD).

Mε βάση ενιαία έκθεση, το Κοινοβούλιο ενέκρινε 77 τροπολογίες σε πρώτη ανάγνωση στις 9 Ιουλίου 2008.

2. Στόχος της πρότασης

Ο κανονισμός (ΕΚ) αριθ. 883/2004 απλουστεύει και εκσυγχρονίζει τον κανονισμό (ΕΟΚ) αριθ. 1408/71 για το συντονισμό των συστημάτων κοινωνικής ασφάλειας. Τα παραρτήματα του κανονισμού (ΕΚ) αριθ. 883/2004 πρέπει να συμπληρωθούν πριν αρχίσει η εφαρμογή του. Για τις προτάσεις αυτές εφαρμόζεται η διαδικασία συναπόφασης ταυτόχρονα με τον εκτελεστικό κανονισμό του κανονισμού (ΕΚ) αριθ. 883/2004.

Αρχικά υπήρχαν δύο ξεχωριστές προτάσεις για τα διάφορα παραρτήματα του κανονισμού. Η πρώτη πρόταση [COM(2006) 7 τελικό] αναφέρεται κυρίως στο παράρτημα XI. Επίσης περιλαμβάνει ορισμένες τροποποιήσεις του βασικού κανονισμού και το αναδιατυπωμένο παράρτημα VIII (συντάξεις κατ’ αναλογία). Η πρόταση αυτή είναι πιθανόν να γίνει δεκτή από το Συμβούλιο.

Η δεύτερη πρόταση [COM(2007) 376 τελικό] περιλαμβάνει τα υπόλοιπα παραρτήματα. Περιλαμβάνει επίσης περαιτέρω τροποποιήσεις των παραρτημάτων VIII και XI. Ορισμένες από αυτές τις τροποποιήσεις χρειάζονταν απλώς για να ληφθεί υπόψη η προσχώρηση της Βουλγαρίας και της Ρουμανίας, αλλά, κατά τη διάρκεια των συζητήσεων σχετικά με την πρόταση, ορισμένα άλλα κράτη μέλη ζήτησαν να γίνουν περαιτέρω τροποποιήσεις στα εν λόγω παραρτήματα. Η πρόταση είναι πιθανόν να γίνει δεκτή από το Συμβούλιο.

Το Κοινοβούλιο συγχώνευσε τις δύο προτάσεις στην πρώτη ανάγνωση. Αυτό έγινε με την ενσωμάτωση ολόκληρης της δεύτερης πρότασης [COM(2007) 376 τελικό, συμπεριλαμβανομένων των τροπολογιών] στην πρώτη [COM (2006) 7 τελικό].

3. Στόχος της τροποποιημένης πρότασης

Η τροποποιημένη πρόταση λαμβάνει υπόψη τη συγχώνευση των δύο προτάσεων και τις προσαρμόζει σε διάφορα σημεία σύμφωνα με όσα πρότεινε το Κοινοβούλιο.

4. Παρατηρήσεις επί των τροπολογιών που εγκρίθηκαν από το Ευρωπαϊκό Κοινοβούλιο

4.1. Τροπολογίες που έγιναν δεκτές από την Επιτροπή (όλες πλην των 6 και 12)

Η Επιτροπή συμφωνεί να ενσωματωθούν όλες οι εγκριθείσες τροπολογίες. Μπορεί να κάνει δεκτές τις τροπολογίες 1-5, 7-11, 13-24 και 26-78 αναθ.

4.2. Τροπολογίες που μπορούν να γίνουν δεκτές από την Επιτροπή εν μέρει ή υπό την επιφύλαξη αναδιατύπωσης

Τροπολογίες 6 και 12

4.2.1. Τροπολογία 6

Αυτή η τροπολογία αντικατοπτρίζει τη νέα αιτιολογική σκέψη 7α, η οποία συμφωνήθηκε από το Συμβούλιο, αλλά διαγράφει την αναφορά στο παράρτημα III. Η Επιτροπή μπορεί να κάνει δεκτή αυτή την τροπολογία εν μέρει. Πρέπει να προστεθεί η έκφραση «κατ’ αρχήν» ως εξής: «Τα μέλη της οικογένειας των πρώην παραμεθόριων εργαζομένων πρέπει κατ’ αρχήν να έχουν τη δυνατότητα να συνεχίσουν την ιατρική θεραπεία στην πρώην χώρα απασχόλησης του ασφαλισμένου μετά τη συνταξιοδότησή του»· αυτό για να αντικατοπτρίζεται το γεγονός ότι το παράρτημα III θα εξακολουθήσει να εφαρμόζεται για περιορισμένο χρονικό διάστημα, πράγμα που σημαίνει ότι οι παροχές στις οποίες αναφέρεται δεν θα είναι διαθέσιμες αμέσως σε όλες τις περιπτώσεις.

4.2.2. Τροπολογία 12

Αυτή η τροπολογία του άρθρου 28 παράγραφος 1 του κανονισμού (ΕΚ) αριθ. 883/2004 αντικατοπτρίζει παρόμοια τροπολογία που συμφωνήθηκε από το Συμβούλιο, αλλά διαγράφει την αναφορά στο παράρτημα III. Η Επιτροπή μπορεί να κάνει δεκτή αυτή την τροπολογία εν μέρει. Φαίνεται ότι είναι πράγματι απαραίτητο να διατηρηθεί η αναφορά στο παράρτημα III, αλλά η εν λόγω αναφορά πρέπει να τροποποιηθεί ώστε να λαμβάνει υπόψη το γεγονός ότι το παράρτημα θα ισχύει μόνο για περιορισμένο χρονικό διάστημα. Ως εκ τούτου, η τροπολογία μπορεί να γίνει δεκτή υπό την προϋπόθεση ότι θα τροποποιηθεί το δεύτερο εδάφιο έτσι ώστε να έχει την εξής διατύπωση: «Το πρώτο εδάφιο εφαρμόζεται mutatis mutandis στα μέλη της οικογένειας του συνταξιοδοτηθέντος παραμεθόριου εργαζομένου, εκτός εάν, για όσο διάστημα ισχύει το παράρτημα III, το κράτος μέλος στο οποίο ο παραμεθόριος εργαζόμενος άσκησε τελευταία τη δραστηριότητά του περιλαμβάνεται στον κατάλογο του παραρτήματος III .»

5. Τροποποιημένη πρόταση

Βάσει του άρθρου 250 παράγραφος 2 της συνθήκης ΕΚ, η Επιτροπή τροποποιεί την πρότασή της, όπως αναλύεται ανωτέρω.